Fortuna Hjørrings træner Brian Sørensen forlader den nordjyske klub efter denne sæson for at blive manager for den engelske klub Evertons kvindehold. Det oplyser Everton på sin hjemmeside . - Jeg glæder mig ekstremt meget til at komme til Everton. Det er en historisk klub inden for kvindefodbolden, og vi passer godt sammen med fælles værdier, arbejdsmoral og ambitioner, siger Brian Sørensen om skiftet. Ikke et farvel, men et på gensyn Brian Sørensen kom tilbage til Fortuna Hjørring før denne sæson efter en periode som cheftræner for FC Nordsjællands kvindehold. Han var også Fortuna-træner fra 2012 til 2018, og i den periode førte han den nordjyske klub til to mesterskaber. - Fortuna er min klub, så det har bestemt ikke været nemt for mig. Derfor jeg har også gjort meget ud af at fortælle dem i klubben, at det ikke er et farvel, men et på gensyn. Jeg har været meget glad i klubben, men den her mulighed var bare så stor, at jeg ikke kunne lade den gå, siger Brian Sørensen til TV 2 SPORT . Everton spiller i den bedste kvinderække i England, Women's Super League, hvor de i øjeblikket ligger nummer 10 i tabellen. Klubben har vundet det engelske mesterskab i kvindefodbold en enkelt gang. Det var i 1997/98-sæsonen. I Everton bliver 41-årige Brian Sørensen blandt andre træner for danskerne Rikke Sevecke og Nicoline Sørensen.

Referat:
Fortuna Hjørring skal have ny cheftræner. Klubbens nuværende træner Brian Sørensen skifter nemlig til den engelske klub Everton.